Mercy Johnson Okojie yɛ sinitwani a ɔwɔ Nigeria man mu. Ɔhyɛɛ ne sinitwa ase wɔ afe 2004 mu. Wobɛkae a, yɛhunuu no wɔ sini ahodoɔ binom te sɛ “The weeping soul, The maid, Dumebi the dirty girl, Heart of a fighter” ne sini afoforɔ mu.
Mercy yɛ otitire a nnipa dodoɔ no ara ani gye ne ho na mpo wɔhwɛ no sua ne nneyɔeɛ bi. Wɔwoo sinitwani yi wɔ Ɔsanaa bosome, da a ɛtɔ so 28 wɔ afe 1984 mu. Ɔne ne hokani Prince Odianosen Okojie wɔ mmɔfra nnan.
Mercy nkɔmmɔtwetweɛ mu wɔ Goldmyne TV so no, ɔkyerɛɛ deɛ nti a ɛtwa sɛ ɔdi ne ho ni wɔ sinitwa mu sɛ ɔwofoɔ. Kane no deɛ na ɔyere ne ho yɛ n’asɛdeɛ pɛpɛɛpɛ wɔ faako a wɔde no bɛto wɔ sinitwa mu biara – (sɛ ɛyɛ mfeano, nna mu nkitahodie, sɛ ɔbɛyiyi ne ho wɔ ne ntaadehyɛ mu anaa biribi foforɔ a ɛte saa.) Ɛno nso na ɛmaa no nyaa din yie wɔ sinitwa mu. Mmom, ɛfiri berɛ a ɔbɛyɛɛ ɔwofoɔ no na wabɔ ne ho mmɔden sɛ ɔngu ne ho fi wɔ ne sinitwa mu. Nanso daa n’abakan a ne din ne Purity no nso bɔ mmɔden sɛ ɔbɛyɛ mfeefeemu na wahwehwɛ abɛɛfo ntentan so ahunu ne maame ho nsɛm kakra ne dwuma ahodoɔ a ne maame dii wɔ sini ahodoɔ a atwam no mu.
Ɔde too dwa sɛ, “Me ba no renyini. Ɛtɔ da a ɔfa me foone no bue kɔ google, afei ɔfiri aseɛ sɛ, ‘Maa, me nnamfonom se…'”
Ɔtoaa so wɔ nkɔmmɔtwetweɛ no mu sɛ, “Wonyini duru baabi a wobɔ mmɔden sɛ wobɛkɔ w’anim na woayɛ nneɛma yie. Me deɛ mehunu no sɛ ɛho nhia sɛ afoforɔ kyerɛ wo deɛ ɛyɛ ne deɛ ɛnyɛ.”
“Enyini reyi me atɛn. Mapa saa nneyɔeɛ no ho koraa. Mewɔ anoyie de ma nnipa pii, ne titire ne me kunu ne me mma. Mempɛ sɛ mede animguaseɛ bɛka wɔn wɔ kwan biara so.”
“Mennye nni sɛ (mereyiyi me ho wɔ sini mu no) (ɛ)yɛ adeɛ a mɛpɛ sɛ mɛyɛ ama me mma atoto m’ano wɔ kwan bi so, anaasɛ wɔbɛnya nsɛmmisa pii wɔ wɔn tirim a wɔpɛ sɛ wɔbisa nanso wɔrentumi.”
“M’ahonim yɛ adwuma, na metumi si agyinaeɛ pa nso. Mfomsoɔ ahodoɔ bi a meyɛɛ no berɛ a atwam no, merenyɛ no seesei. Anammɔn binom a metuu saa berɛ no nso, merentu seesei.”
Mercy adɔfoɔ dodoɔ no ara na akyerɛ wɔn anigyeɛ wɔ n’agyinaeɛsie no ho. Ebinom akyerɛ obuo a wɔanya ama no ɛnam anammɔn a watu na wama n’abusua ayɛ ade titire ama no no nti.
Abɔfra biara ani nnye ho sɛ ne nnamfonom anaa afoforɔ bɛka ne na anaa n’agya ho asɛmmɔne. Saa ara na awarefoɔ mu biara mpɛ sɛ ɔfoforɔ no de animguaseɛ bi bɛbrɛ no. Woretu anammɔn bi seesei a, di kan dwene daakye ho na hunu sɛ ɛremfa animguaseɛ biara mma.
Mfomsoɔ a woayɛ atwam no nso, sinitwani Mercy Johnson ama yɛahunu sɛ wobɛtumi asi gyinaeɛ nnɛ na woasi daakye mfomsoɔ bi a wobɛtumi ayɛ bio no ho kwan, sɛdeɛ ɔno asi gyinaeɛ no.
